
מושב שני
<פרוטוקול מס' 258>
מישיבת ועדת העבודה, הרווחה והבריאות
יום רביעי, כ"ז בסיון התשע"ד (25 ביוני 2014), שעה 9:50
<סדר היום:>
<תקנות תרומת ביציות (תשלום פיצוי בעד שאיבת ביציות) (תיקון), התשע"ד 2014>
נכחו:

<חברי הוועדה:> 
חיים כץ – היו"ר
<מוזמנים:> 
	אביטל וינר אומן
	–
	יועצת משפטית, משרד הבריאות

	יורם לוטן
	–
	ראש האגף לרישוי מוסדות, משרד הבריאות

	מורי אמיתי
	–
	רפרנט בריאות, אג"ת, משרד האוצר

	גד פוטשניק
	–
	יועץ פוריות הפריה חוץ גופית, שירותי בריאות כללית


<ייעוץ משפטי: >
נעה בן שבת
<מנהלת הוועדה:>
וילמה מאור
<רישום פרלמנטרי:>
אסתר מימון
<תקנות תרומת ביציות (תשלום פיצוי בעד שאיבת ביציות) (תיקון), התשע"ד 2014>
<היו"ר חיים כץ:>
בוקר טוב, היום יום רביעי בשבוע, כ"ז בסיוון, 25 ביוני 2014, ואני מתכבד לפתוח את ישיבת ועדת העבודה, הרווחה והבריאות, והנושא: תקנות תרומת ביציות (תשלום פיצוי בעד שאיבת ביציות). משרד הבריאות, מה יש לכם להגיד?
<אביטל וינר אומן:>
מדובר בסך הכול בהארכה נוספת של הוראת השעה לשנתיים נוספות, כדי שלא נצטרך להטריד אתכם שוב בשנה הבאה וגם כדי לתת תקופה ארוכה יותר לבחון את הדברים.
אם אפשר, רק להעיר לפרוטוקול, בציטוט במראה המקום. יש איזו טעות, טעות סופר, אז נתקן אותה.
<היו"ר חיים כץ:>
יש לך משהו להגיד על העניין?

<נעה בן שבת:>
הייתי שמחה אם משרד הבריאות יפרט לפרוטוקול את השינוי שחל מאז הארכת המועד האחרונה, שבה נעשה גם תיקון בתקנות. תציינו את זה, אם תוכלו, לפרוטוקול.
<אביטל וינר אומן:>
מה השינוי?

<נעה בן שבת:>
השינוי מבחינת מספר התורמות.

<אביטל וינר אומן:>
בפעם הקודמת העלינו את סכום הפיצוי לתורמת מ-10,000 ₪ ל-20,000 ₪, כאשר 10,000 שקלים ממומנים על-ידי משרד הבריאות. לא העלינו את סכום האגרה שהנתרמת משלמת.

לאחר תיקון התקנות ועד היום 21 נשים תרמו ביציות. זה נשמע מעט, אבל זה הרבה יותר ממה שתרמו לפני תיקון התקנות, ו-14 נשים נוספות עתידות בזמן הקרוב לתרום ביציות לעומת ארבע נשים בלבד שתרמו לפני התיקון.
<היו"ר חיים כץ:>
עליה של 400% זה נשמע הרבה יותר דרמטי. 425% עלייה במספר התורמות. זה בדיוק 425%. מארבע ל-17 זה 425%.
כן, אדוני.

<גד פוטשניק:>
אני רופא נשים, ניהלתי 40 שנה יחידת IVF בסורוקה, ואני בכובע של שירותי בריאות כללי. אני רוצה להשלים מה שאמרת, חיים כץ. עבדנו קשה על החוק וישבתי במסגרת הזאת יותר מ-12 שנה במשרד הזה. לצערי מה שאמרת וראוי לציטוט, העלייה של 400% - -

<היו"ר חיים כץ:>
425%.

<גד פוטשניק:>
- - זה לא יותר מאשר חוק שלא התרומם, במילים פשוטות. אני בא מהשטח ואומר שקיימת בעיה רצינית. אם מותר לי להציע, שווה שיהיה דיון שיתייחס לעניין הזה. יש חלקים והמלצות כאלה ואחרות שניתנו, שלא התרוממו, ואני חושב שכדאי שאתה ואנשי הוועדה יזמו דיון בנושא הזה.

<היו"ר חיים כץ:>
מאה אחוז. תודה רבה. אנחנו עוברים להקראה של התקנות.
<נעה בן שבת:>
השנתיים האלה יעזרו לנו ללמוד יותר על התקנות, השנתיים הנוספות.
<אביטל וינר אומן:>
ולעודד את בתי החולים כמו סורוקה שגם יבצעו תרומת ביציות בישראל.

<יורם לוטן:>
אני ממשרד הבריאות, רק רציתי להגיד שהיו עד עכשיו שתי יחידות והשנה נוספה עוד יחידה.

<היו"ר חיים כץ:>
כל העסק מתפתח. יפה.

<יורם לוטן:>
היום יש קצת התעוררות.

<היו"ר חיים כץ:>
לא מספיק, אבל בסדר.

<נעה בן שבת:>
"תקנות תרומת ביציות (תשלום פיצוי בעד שאיבת ביציות) (תיקון), התשע"ד-2014

בתוקף סמכותי לפי סעיפים 43 ו-47 לחוק תרומת ביציות, התש"ע-2010, (להלן החוק), בהסכמת שר האוצר ובאישור ועדת העבודה, הרווחה והבריאות של הכנסת, אני מתקניה תקנות אלה.

תיקון תקנה 3

1. בתקנה 9 לתקנות תרומת ביציות - - -"

<אביטל וינר אומן:>
זה תיקון תקנה 9, בטעות רשום "3". זה אמור להיות תיקון תקנה  9. 
<נעה בן שבת:>
סליחה, נכון.
<אביטל וינר אומן:>
זאת כנראה טעות.

<נעה בן שבת:>
"בתקנה 9 לתקנות תרומת ביציות (תשלום פיצוי בשל פעולת שאיבת ביציות ותשלום אגרה בעד אישור רופא אחראי) (הוראת שעה), התשע"ב-2012, במקום 'ב' בתמוז התשע"ד (30 ביוני 2014)' יבוא 'כ"ד בסיון התשע"ו (20 ביוני 2016).'"
<היו"ר חיים כץ:>
מי בעד אישור התקנות, ירים את ידו. 
הצבעה

בעד – פה אחד
תקנות תרומת ביציות (תשלום פיצוי בעד שאיבת ביציות) (תיקון), התשע"ד 2014, אושרו.

<היו"ר חיים כץ:>
כל חברי הכנסת שנמצאים פה, והם אחד במספר, מאשרים את התקנות, ואנחנו מאריכים את התקופה בשנתיים נוספות. תודה רבה, הישיבה נעולה.

<הישיבה ננעלה בשעה 09:56.>
